དབུ་ཤོག

སངས་རྒྱས་ཀྱི་བསྟན་རྩིས་སྐལ་བཟང་མགུལ་རྒྱན་ཞེས་བྱ་བ་བཞུགས།

མཛད་པ་པོ། ༧ དཔོན་སློབ་ཚུལ་ཁྲིམས་རྒྱལ་མཚན།

མ་རྩོམ་ཡོང་ཁུངས། ཞང་བོད་དཔེ་ཁང་ཆེན་མོ།

སྔོན་གླེང་།

སྒྲིག་པ་པོའི་གཏམ།

སྤྱིར་དེང་ཆ་འཕྲིན་གྱི་དུས་རབས་དང་བསྟུན་ཏེ་མི་མང་པོ་ཞིག་གིས་སོ་སོའི་བརྡ་དག་དང་ཚིག་སྦྱོར་ལེགས་མིན་ལ་མ་ལྟོས་པར་རྩོམ་ཡིག་གང་མང་ཞིག་དྲ་ལམ་ནས་སྤེལ་དང་སྤེལ་བཞིན་པ་ནི། བོད་མི་རིགས་འདི་ཤེས་ཡོན་གྱི་སྤྱི་ཚོགས་ཞིག་ཏུ་ཁ་ཕྱོགས་པའི་སྔོན་བརྡ་ཞིག་ཡིན་སྟབས་དགའ་འོས་པ་ཞིག་ཀྱང་རེད།

དེ་དང་ཕྱོགས་མཚུངས་སྔོན་མ་བཞིན་བཀའ་དང་བརྟེན་འགྱུར་དང་། བླ་སྤྲུལ་སྐྱེས་ཆེན་ཁག་གི་གསུང་རྩོམ་རྣམས་མཆོད་ཁང་སྦུག་ཏུ་དར་ཐུམ་རྒྱག་ནས་སྦ་མི་འཇོག་པར་རང་རེའི་སྤྱི་ཚོགས་ཁྲོད་དུ་འགྲེམས་སྤེལ་དང་འཆད་ཁྲིད་བྱ་དགོས་པ་ནི་དུས་རབས་ཉེར་གཅིག་པ་འདིར་ཤེས་ཡོན་གྱི་སྣེ་མོར་ཡོད་པ་ཚོའི་གལ་འགང་ཤིན་ཏུ་ཆེ་བའི་འགན་འཁྲི་ཞིག་ཀྱང་རེད་སྙམ།

རྒྱུ་མཚན་དེ་དག་ལ་གཞི་བཅོལ་ཏེ་འདི་ནས་ཞང་བོད་ཀྱི་གལ་ཆེའི་དཔེ་དཀོན་དང་དཔེ་ཚོགས་རིགས་གྲངས་ ༣༠༠༠ ལྷག་ཡོད་པའི་རིན་མེད་དྲ་སྟེང་དཔེ་ཁང་ཞབས་ཞུ་ལྟེ་གནས། (ཞང་བོད་དཔེ་ཁང་ཆེན་མོའི་) ངོས་ནས་མཁོ་གལ་ཆེ་བའི་རྩོམ་ཡིག་རྣམས་ <ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ་> ཅེས་པར་ཕབས་ཏེ་རིན་མེད་འགྲེམས་སྤེལ་ཞུས་དང་ཞུ་བཞིན་ཡོད་པས་རྒྱལ་ཕྱི་ནང་གང་སར་བཞུགས་པའི་ཤེས་ལྡན་གང་མང་ཞིག་ལ་ཐུགས་ཕན་གསོ་བཞིན་ཡོད།

< བོན་གྱི་འཕྲུལ་དེབ་> ཀྱི་སྒྲིག་གཞི།

༡) འདི་ནས་བཟོས་པའི་འཕྲུལ་དེབ་རྣམས་ཀྱི་མ་རྩོམ་ཡོང་ཁུངས་གསལ་པོ་ཡོད།

༢) དེ་སྔོན་དྲ་ལམ་དུ་སྤེལ་ཟིན་པ་རྣམས་དྲ་བདག་དང་རྩོམ་བདག་གི་ཆོག་མཆན་མེད་པར་མི་བཟོ།

༣) གལ་ཏེ་མ་རྩོམ་ལ་ཡིག་ནོར་དང་ཆད་ལྷག་ཡོད་ཚེ་དུས་ཚོད་དང་བསྟུན་ཏེ་རང་ནུས་གང་ལྕོག་གིས་ཞུ་དག་གཏོང་བཞིན་ཡོད།

༤) དེབ་པར་བསྐྲུན་ཟིན་པ་བསྐྱར་དུ་འཕྲུལ་དེབ་ཏུ་བཟོ་དགོས་ཚེ་ཁ་བྱང་དང་རྒྱབ་ཤའི་ཇུས་འགོད་རང་འཇགས་སམ། ཡང་ན་སྐབས་བསྟུན་ཁ་ཤོག་མཛེས་བཀོད། དེ་མིན་དགོས་དབང་གིས་རྩོམ་ཡིག་རིགས་དེབ་གཟུགས་སུ་བཅོས་དགོས་ཚེ་ < ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ>ཞབས་ཞུ་ལྟེ་གནས་ཀྱིས་རྩོམ་ཡིག་གི་ནང་དོན་དང་འབྲེལ་བའི་རྒྱབ་ཤ་འགོད་བྱེད་བཞིན་ཡོད།

༥) འདི་ནས་མ་རྩོམ་ཡིག་བཏགས་ཅན་རིགས་འཕྲུལ་དེབ་ཏུ་བཟོ་ཚེ་དུས་ཁོམ་དང་བསྟུན་ཏེ་སྟབས་བདེའི་ཡིག་ཆས (PDF) དང་འཕྲུལ་དེབ་ (ePUB) ཅན་གཉིས་ཆར་བཟོ་བཞིན་ཡོད།

སྐུ་ཉིད་ཀྱིས་འདི་ནས་བཟོས་པའི་འཕྲུལ་དེབ་རིགས་གཟིགས་འདོད་ཡོད་ཚེ་(བོན་གྱི་དྲིས་ལན་དྲ་མཛོད་དམ། www.bondilan.org) ཡང་ན་ཐད་ཀར་(ཞང་བོད་དཔེ་ཁང་ཆེན་མོ་དཀར་ནག་བཀྲ་གསལ་)www.library.bondilan.org ནང་དུ་ཕེབས་རོགས།

ཞེས་(ཞང་བོད་དཔེ་ཁང་ཆེན་མོའི་བོན་གྱི་འཕྲུལ་དེབ) བཟོ་བསྐྲུན་པ་དགེ་མིང་ཙམ་འཛིན་པ་འོད་ཟེར་རྒྱལ་མཚན་ནམ་དྲ་མིང་< ཧི་མ་ལ་ཡའི་རྒྱལ་སྲས་> སུ་འབོད་པས་བྲིས། །

གཞུང་དོན།

སངས་རྒྱས་ཀྱི་བསྟན་རྩིས་སྐལ་བཟང་མགུལ་རྒྱན་ཞེས་བྱ་བ་བཞུགས།

༧རྣམ་དག་སྤྲོས་བྲལ་བོན་སྐུའི་ལྷ་ལམ་ནས། །རྣམ་གསལ་ལོངས་སྤྱོད་རྫོགས་སྐུའི་འོད་བརྒྱ་འབར། །རྣམ་གྲོལ་སྤྲུལ་སྐུའི་ཟེར་འཕྲེང་ཀུན་ཏུ་གཡོ། །རྣམ་འདྲེན་རྒྱལ་བ་གཤེན་རབ་སྤྱི་བོར་མཆོད། རབ་རྒྱལ་གཤེན་བསྟན་ནོར་བུའི་ཐིག་ལེ་འབུམ། །རབ་ཟབ་ཐུགས་བསྐྱེད་རླུང་རྟས་ཉེར་དྲངས་ཏེ། །རབ་འབྱམས་སྐྱེ་དགུ་ཐར་པའི་ཉིན་བྱེད་བཤེས། །རབ་མཁས་རྒྱལ་སྲས་སེམས་དཔའ་ཚོགས་ཀུན་བསྟོད། །ཟབ་ཟབ་རྣམ་ཐར་འདོད་འབྱུང་རྒྱ་མཚོ་ལ། །དཀར་དཀར་བསམ་སྦྱོར་དག་པའི་གཟིངས་དྲངས་ཏེ། །ངེས་ངེས་བསྟན་རྩིས་བསམ་འཕེལ་དབང་པོའི་ཕྲེང་། །ལེགས་ལེགས་བསྐལ་བཟང་བསྟན་པའི་མགུལ་རྒྱན་སྤེལ། །

དེ་ཡང་ཐོག་མའི་བསྐལ་པ་ལ། །སྒྲོན་མུན་སྣ་ཚོགས་བྱུང་བའི་མཐར། །མངོན་པར་རྫོགས་པའི་བསྐལ་པ་ལ། །སངས་རྒྱས་ཆིག་ཁྲི་བདུན་སྟོང་བྱོན། །དེ་རྗེས་མུན་བསྐལ་བཞི་བཅུ་བྱུང་། །དེ་ནས་ད་ལྟའི་བསྐལ་བཟང་འདིར། །དཔལ་གྱི་སྒྲོན་མ་ཤར་ཚུལ་ནི། །དབྱིངས་ཉིད་སྟོན་པ་ཀུན་ཏུ་བཟང་། །གཡོ་མེད་ཁྱབ་བདལ་ངང་ལ་གནས། །ཐུགས་རྗེའི་སྟོན་པ་ལྷུན་ལ་རྫོགས། །ས་གནས་སེམས་དཔའི་ཤེས་སྒྲིབ་སྦྱང་། །སྤྲུལ་པའི་སྟོན་པ་འགྲོ་དོན་དུ། །གང་འདུལ་ཐབས་ཀྱི་བཀོད་པ་ནི། །མི་མཇེད་ཆགས་པའི་ཐོག་མ་ལ། །ཏིང་ནམ་མུར་ཟང་སྟེང་དུ་ནི། །གསེར་གྱི་པདྨ་སྟོང་ལྡན་ལ། །གཡུ་ཡི་གཡུང་དྲུང་རིས་བཀྲ་རྡོལ། །དེ་ལ་གནས་གཙང་ལྷ་རྣམས་ཀྱིས། །བསྐལ་བཟང་ཞེས་པའི་ཁ་དམར་བཏབ། །པད་མ་ཧ་སྤུངས་རྒྱས་པ་ལས། །སངས་རྒྱས་སྟོང་དང་རྩ་གཉིས་བྱུང་། །ཐམས་ཅད་སྙིང་རྗེ་ཆེར་ལྡན་པས། །འགྲོ་དོན་རིམ་པ་ཞལ་མ་འཆམ། །སློབ་དཔོན་འབུམ་ཁྲི་གློག་ལྕེ་ཡིས། །མཚན་རབས་རིན་ཆེན་བུམ་པར་བཙལ། །འགྲོ་དོན་རིམ་འབྱུང་སྨོན་ལམ་བཏབ། །བསིལ་བས་རིམ་བྱོན་ཐོག་མ་སྟེ། །རྫོགས་ལྡན་ཚེ་ལོ་འབུམ་པའི་དུས། །སྣང་བ་རང་འབྱུང་ཐུགས་རྗེ་བྱོན། །དེ་རྗེས་སུམ་ལྡན་བརྒྱད་ཁྲིའི་དུས། །དགེ་བ་འཁོར་བ་ཀུན་འདྲེན་བྱོན། །དེ་རྗེས་ཉིས་ལྡན་དྲུག་ཁྲིའི་དུས། །ཀུན་ཤེས་ཉོན་མོངས་དུག་སེལ་བྱོན། །བཞི་ཁྲི་ཚད་མེད་ཐུགས་རྗེ་དང་། །ཉིས་ཁྲིར་ཐམས་ཅད་མཁྱེན་གཟིགས་ཏེ། །ཁྲི་ལ་ཁྲི་རྒྱལ་ཁུག་པ་དང་། །སྟོང་ལ་གཏོ་རྒྱལ་ཡེ་མཁྱེན་བྱོན། །ལྷ་གཤེན་སྲིད་པ་གདུང་སོབ་བཞིའི། །སྐུ་གསུང་ཐུགས་བསྟན་རིམ་གྱིས་བྱོན། །སྟོང་གསུམ་འགྲོ་བ་རིམ་གྱིས་དྲངས། །

དེ་ནས་རྩོད་ལྡན་བརྒྱ་བའི་འགོར། །བློ་གསལ་འཆི་མེད་གཙུག་ཕུད་ལ། །ཡེ་ཤེས་ལྷ་དང་སྲིད་པ་ཡིས། །འགྲོ་བ་འདུལ་བའི་ལུང་ཕོག་ནས། །ཕྱོགས་བཅུའི་བདེར་གཤེགས་གསུང་བསྐུལ་ཏེ། །ལྷ་རིགས་གསུམ་ནས་རིམ་པར་བབས། །རྩ་གསུམ་ལྷ་ལ་བོན་འཁོར་བསྐོར། །འཆི་མེད་བྱམས་ལྡན་རྒྱལ་ཚབ་བཞག །རི་རབ་རྩེ་ནས་དྲེགས་ཚོགས་ཀུན། །དམ་བཏགས་བསྟན་པ་བསྲུང་བར་བགོས། །རིགས་དྲུག་འདུལ་བའི་གཤེན་དྲུག་དང་། །གཡེན་འདུལ་གཤེན་པོ་སོ་གསུམ་སྤྲོས། །གཟིགས་དགོངས་ཚད་ལྔ་ཐུགས་ལ་བཀྲམ། །གཤེན་རབ་རྨ་ལོ་གཡུ་ལོ་གསུམ། །ཁུ་བྱུག་ཁུག་རྟ་དཀར་སེར་སྤྲུལ། །རྟག་གཟིགས་འོལ་མོ་གླིང་དུ་གཤེགས། །འགྲོ་འདྲེན་མཆོད་རྟེན་རྩེ་ལ་བབས། །སྟོང་གསུམ་ཀུན་གྲགས་གསུང་གསུམ་བསྒྲགས། །བྱིའུ་ཤམ་པོ་ལྷ་རྩེར་སྦས། །ཆུ་ཕག་ནག་ཟླའི་ཡར་ཚེས་ཏེ། །རྫོགས་པ་དང་པོའི་ཉི་མ་ལ། །རྒྱལ་དང་ཕུར་བུ་འཛོམས་པའི་དུས། །རྒྱལ་བོན་ཡབ་ཀྱི་སྟ་ལས་བབས། །རྒྱལ་བཞད་ཡུམ་གྱི་ལྷུམས་སུ་ཞུགས། །འབྱུང་བའི་ལྷ་མོས་སྐུ་བསྐྱེད་དེ། །ཤིང་བྱི་རྒྱལ་ཟླའི་ཉ་ཆེན་ལ། །རྒྱལ་ཕུར་འཛོམས་པའི་ཡོས་ཀྱི་དུས། །དམུ་རིགས་འཕྲུལ་གྱི་རྒྱལ་ས་རུ། །ཡུམ་གྱི་གློ་དཀར་གཡས་པ་ནས། །སྲིད་ཞིའི་དཔལ་དུ་འཁྲུངས་ནས་ལོ། །ལྷ་རྒྱན་གཏེར་རི་ཟླ་བ་ (༡༧༩༦༨) ལ། །རབ་རྒྱལ་ཆུ་འབྲུག་འདས་ལོ་བྱོན། །གཟུགས་ཕྲི་ཤིང་གླང་རྒྱལ་སར་ཕྱུངས། །བཟོ་རིགས་ཐོག་མར་བསྟན་ནས་ (༡༧༩༦༧) ལོ། །དེ་ལ་ཀླུ་གཏེར་དྲག་པོས་ ༡༡༩༨ སྦྱངས། །ཆུ་ཕག་ནག་ཟླའི་ཉ་ཆེན་ལ། །ས་བདག་རྒྱལ་པོའི་ཕོ་བྲང་དུ། །དབང་ལྡན་དུས་ཀྱི་འཁོར་ལོའི་རྒྱུད། །ལེའུ་བརྒྱད་ལྡན་སྟོང་ཕྲག་པ། །གསུང་ནས་གནས་ལྔ་ཐེག་དགུ་སོགས། །ལོ་མཛོད་བཅུ་གཉིས་མཛད་རྫོགས་ལོ (༡༦༧༦༩)། །

དེ་ལ་ཟླས་ ༡ བསིལ་ཤིང་བྱི་ལོ། །བསྒྲགས་པ་རྣམ་གསུམ་བསྟན་ (༡༦༧༦༨) སྤེལ་ལོ། །སྟོང་འབྱོར་ ༡༠༠ ཞུས་པའི་ཤིང་འབྲུག་ལོ། །འགྲོ་འདུལ་འོད་ཟེར་སྤྲོས་ནས་ལོ (༡༦༦༦༨) ། །བོན་དབྱིངས་ ༢༠༠ ཟུང་ཕྲི་ཤིང་བྱི་ཡན། །འགྲོ་འདུལ་ཐར་པར་བཀོད་པ་དང་། །ཁབ་བཞེས་རོལ་རྩེད་མཛད་ནས་ལོ (༡༦༤༦༨)། །རིས་ ༧ ཕྲི་ལྕགས་ལུག་དབྱར་རའི་ཉར། །གཏོ་བུ་འབུམ་སངས་བལྟམས་ནས་ལོ (༡༦༤༦༡)། །འདོད་ ༡༣ ཕྲི་ཤིང་སྤྲེལ་སྟོན་ཐའི་ཉར། །དཔྱད་བུ་ཁྲི་ཤེས་བལྟམས་ནས་ལོ (༡༦༤༤༨) ། །བོན་ནོར་ ༨༠ ཞུས་པའི་ཤིང་འབྲུག་ལ། །བདེ་ཆེན་བསིལ་ (༡༦༣༦༨) སྦྱིན་མཛད་ནས་ལོ། །ཕྱོགས་ ༡༠ ཕྲི་ཤིང་སྟག་དཔྱིད་རའི་ཉར། །ལུང་འདྲེན་གསལ་ (༡༦༣༥༨) མ་བལྟམས་ནས་ལོ། །འདོད་ ༡༣ ཕྲི་མེ་ཡོས་དབྱར་རའི་ཉར། །རྒྱུད་འདྲེན་སྒྲོན་མ་འཁྲུངས་ནས་ལོ(༡༦༣༤༥)། །ཐུབ་རི་རྟས་ ༧༧༧ སྦྱང་ཤིང་བྱའི་བར། །འཇིག་རྟེན་གསུམ་ལ་བོན་འཁོར་བསྐོར། །ལོག་འདྲེན་བདུད་ཀྱི་བར་ཆོད་བསལ། །གདུང་འཛིན་གཡུང་དྲུང་དབང་ལྡན་འཁྲུངས (༡༥༥༦༨) ། །མཁའ་ཕྱོགས་ ༡༠༠ ཕྲིས་བའི་ཤིང་འབྲུག་ལ། །བསྟན་པ་རྗེས་བཞག་མཛད་ནས་ལོ (༡༥༤༦༨)། །མཁའ་མིག་ ༢༠ ཞུས་པའི་ཤིང་བྱི་ལོ། །གསས་ཁང་དཀར་ནག་བཀྲ་གསལ་དུ། །རྗེས་བཞག་མངའ་གསོལ་མཛད་ནས་ལོ (༡༥༤༤༨)། །སྟོང་ ༥༨༠ ཀླུ་འབྱུང་ཕྲི་ཤིང་འབྲུག་བར། །བསྟན་པ་རྣམ་གསུམ་རྗེས་བཞག་གྲུབ། །གཤེན་ལོ་སུམ་ཅུ་རྩ་གཅིག་ལ། །ཁྱིམ་སྤངས་ (༡༤༨༦༨) རབ་ཏུ་བྱུང་ནས་ལོ། །སྟོང་ཐིག་ཡོན་ ༣༠༠ ཞུས་ཤིང་འབྲུག་ལོ། །དཀའ་སྤྱད་བདུད་བཞི་བཅོམས་ནས་ (༡༤༥༦༨) ལོ། །༤༡༠༠ མཁའ་ཕྱོགས་ཆུས་ཕྲི་ཤིང་བྱིའི་བར། །དགོན་མཛད་དགེ་ལྡན་མཛད་པ་སོགས། །བཀའ་འཁོར་ཐ་མ་བསྟན་ནས་ (༡༠༤༦༨) ལོ། །རྩ་ ༦༩༩ གཏེར་རོས་ཕྲི་ཆུ་ཡོས་ཀྱི། །དགུན་རའི་གནམ་སྟོང་ཐོ་རེངས་དུས། །མཚན་དཔེའི་བཀོད་པ་བསྡུས་ནས་ (༩༧༦༩) ལོ། །གཟུགས་ ༡ ཕྲི་ཤིང་འབྲུག་སྡུད་འཁོར་གྱིས། །བཀའ་ཡི་བསྡུ་བ་མཛད་ནས (༩༧༦༨) ལོ། །དེ་ལ་ ༡༧༩༩ རྩ་གཏེར་རི་ཟླས་ཕྲིས། །ཆུ་ཡོས་སྐུ་བསྟན་ཁྲི་རྫོགས་ (༧༩༦༩) ལོ། །ཟླ་ ༡ ཞུས་ཤིང་འབྲུག་སྟོན་ཐའི་ཉར། །གདུང་སོབ་ནམ་མཁའི་ལྷ་བྲན་བཅས། །ཕེབས་ཏེ་གསུང་བསྟན་དབུ་ (༧༩༦༨) ཚུགས་ལོ། །རྩ་ ༢༩༩ གཏེར་ཟུང་དམན་ཆུ་ཡོས་ལོ། །གདུང་སོབ་ལྷ་མིན་སྟོན་གཤེགས་ (༧༦༦༩) ལོ། །དེ་ལ་ ༣༦༠༠ མཁའ་ཐིག་དུས་མེས་ཕྲི། །འཁྱིལ་ཆེན་ཞེས་པའི་ཆུ་ཡོས་བར། །སྡུད་འཁོར་སེམས་དཔའ་བཅུ་གཉིས་ཀྱིས། །གཤེན་ལོ་གསུམ་གསུམ་བོན་འཁོར་བསྐོར། །

སླར་ཡང་ཚངས་པ་གཙུག་ཕུད་ཉིད། །མུ་ཆོའི་རྒྱལ་ཚབ་མཛད་ནས་ (༤༠༦༩) ལོ། །གདེང་བགྲོད་ཞུས་པའི་ ༢༨ལྕགས་ལུག་ལོ། །ལྷ་ཀླུ་མི་ཡི་གཤེན་གསུམ་གྱིས། །སྔགས་སྡེ་རྒྱས་འབྲིང་བསྡུས་པའི་སྐོར། །རྟག་གཟིགས་ཡུལ་དུ་སྤྱན་དྲངས་ (༤༠༤༡) ལོ། །༣༣༨ ལྷ་རྩེ་མེ་ཕྲི་ས་བྱ་ལོ། །ལི་ཤུ་པད་སྡོང་རྩེར་འཁྲུངས (༣༧༠༣) ལོ། །མདའ་དབང་ ༥༥༥ འབྱུང་ཕྲི་ཤིང་བྱི་ལོ། །རྫུ་འཕྲུལ་ཡེ་ཤེས་རྟག་གཟིགས་ནས། །ཞང་ཞུང་ཡུལ་ཕེབས་འདུལ་བསྟན་ (༣༡༤༨) བཙུག །མཁའ་ ༦༠ རོས་ཕྲིས་པའི་ཤིང་བྱི་ལ། །བོད་རྒྱལ་གཉའ་ཁྲི་གནམ་བབས་ (༣༠༨༨) ལོ། །སྟོང་རྒྱན་བསལ་བའི་ཤིང་བྱི་ལ། །རྒྱ་ནག་རི་བོ་རྩེ་ལྔ་རུ། །སྨྲ་སེང་བརྫུས་སྐྱེས་ཚུལ་བསྟན་ཏེ། །རྩིས་རྒྱུད་ཐོག་མར་གསུངས་ནས་ (༣༠༢༨) ལོ། །མིག་ ༢ སྦྱངས་མེ་སྟག་གཉའ་ཁྲིའི་སྲས། །རྒྱལ་གཤེན་མུ་ཁྲི་བཙད་པོ་ (༣༠༢༦) བལྟམས། །ཀླུ་ ༩༨ གཏེར་ཕྲིས་པའི་ཤིང་འབྲུག་ལ། །རིག་འཛིན་སྟོང་རྒྱུང་མཐུ་ཆེན་ (༢༩༢༨) བལྟམས། །འབྱུང་ ༥ བས་ཕྲིས་པའི་ས་ (ཁ་གཅིག་གིས་དྲན་པ་འཁྲུངས་པའི་རྗེས་སུ་འདུལ་བསྟན་ནུབ་པར་གསུངས་ཀྱང་། འདུལ་བསྟན་ནུབ་པའི་དུས་སུ་རྫུ་འཕྲུལ་ཡེ་ཤེས་ཀྱི་ཞལ་ནས། འདི་ནས་རྒྱལ་རབས་དགུ་པའི་ཐོག  ཁོ་བོ་ཁོད་སྤུངས་དྲན་པར་འགྱུར། ཞེས་པས་ངེས་སོ། །མཆན། ) བྱ་ལོ། །རྒྱལ་པོ་མུ་ལ་མུ་སངས་ཀྱིས། །ཕུང་སྦྱོར་འདུལ་བསྟན་ནང་འཁྲུགས་ཉམས། །མུ་ཟི་གསལ་བཟང་འགོག་བཞུགས་ལོ (༢༩༢༣)། །དེ་ལ་མཚོས་ ༤ ཕྲི་ཆུ་གླང་ལོ། །རྒྱལ་སྲས་དིང་ཁྲི་བཙད་པོ་ (༢༩༡༩) བལྟམས། །རིས་ ༧ ཕྲི་ལྕགས་སྤྲེལ་ས་ག་ཟླའི། །ཚེས་བདུན་ཐུབ་དབང་སྐུ་བལྟམས་ལོ (༢༩༡༢)། །༢༨ ཀླུ་མིག་ཞུས་པའི་ས་བྱི་ལ། །ཐུབ་དབང་རབ་ཏུ་བྱུང་ནས་ལོ་ (༢༨༨༤)། རོ་ ༦ ཕྲིས་ཤིང་རྟ་ས་ཟླའི་ཉར། །སངས་རྒྱས་སྲས་འཁྲུངས་སྟོན་རའི་ཚེས། ཆོས་འཁོར་ཐོག་མར་བསྐོར་ནས་ལོ (༢༨༧༨)། །

ཁྱིམ་ ༡༢ ཕྲི་མེ་རྟ་རྟ་ཟླའི་བཅུ། །རྒྱལ་ཀུན་སྤྱི་གཟུགས་བླ་ཆེན་རྗེ། །དྲན་པ་ནམ་མཁའ་སྐུ་བལྟམས་ལོ (༢༨༦༦)། །དུས་མིག་ ༢༦ ཕྲིས་པའི་ཆུ་སྤྲེལ་གྱི། །སྤྲེལ་ཟླའི་ཚེས་བཅུར་ཚེ་དབང་དང་། །གཡུང་དྲུང་མཐོང་གྲོལ་སྐུ་བལྟམས་ལོ་ (༢༨༤༠)། །ཀླུས་ ༨ ཕྲིས་ལྕགས་འབྲུག་ཐུབ་པའི་དབང་། །མྱང་འདས་བཀའ་བསྡུ་མཛད་ནས་ལོ་ (༢༨༣༢)། །ཆུས་༤ཕྲིས་ཤིང་སྤྲེལ་པད་མ་འབྱུང་། །སིདྷུའི་གླིང་ནས་མེ་ཏོག་བཅས། །ཨེན་ཊ་བྷོ་ཏིས་རྙེད་ནས་ལོ་ (༢༨༢༨)། །མེ་བུག་ ༡༩༣ གཟུགས་ཕྲི་མེ་བྱ་ལོ། །ཐེལ་རྒྱལ་གྲི་གུམ་བཙད་པོ་ཡིས། །བསྟན་པའི་ཉི་མ་བསྣུབས་པའི་སྐབས། །གཏེར་གྱི་རྒྱལ་ལྔ་བློན་བཞི་སོགས། །སུམ་བརྒྱ་དྲུག་ཅུ་སྦས་ནས་ལོ (༢༦༣༥)། །མེ་ ༣ ཕྲི་ལྕགས་བྱིར་ལོ་ངམ་པས། །ཐེལ་རྒྱལ་བསྒྲལ་ནས་བོད་རྒྱལ་འཛིན་ (༢༦༣༢)། །འདོད་ ༡༣ ཕྲི་ཆུ་གླང་ཐོ་ལེགས་བཙན། །བོན་ལ་བསྐྱབས་བཙལ་གདན་སར་ཕེབས་ (༢༦༡༩)། །ཚེས་ ༡༡༥ ཟླ་ཕྲིས་པའི་ས་སྤྲེལ་ལོ། །སྙ་ཆེན་ལི་ཤུས་རྟག་གཟིགས་ནས། །བོན་སྡེ་ཁྲི་ཕྲག་གཅིག་ཞུས་ཏེ། །རྫུ་འཕྲུལ་རྩལ་གྱིས་བོད་ཕེབས་ལོ (༢༥༠༤)། །༨༠༦ རྒྱན་ཐིག་ཀླུས་ཕྲིས་ཤིང་ཁྱི་ལོ། །ཐོ་རི་གཉན་བཙན་བལྟམས་ནས་ལོ་ (༡༦༩༨)། །༣༡༥ ཚེས་ཡོན་ཕྲིས་པའི་ས་གླང་ལོ། །བོད་རྒྱལ་སྲོང་བཙན་སྒམ་པོ་བལྟམས་ (༡༣༨༣)། །དབང་ ༥༥ འབྱུང་ཕྲིས་པའི་ཤིང་སྤྲེལ་ལ། །མུ་སྟེགས་བྱེད་པའི་རྩིས་འགོ་བཟུང་། །མེ་མཁའ་རྒྱ་མཚོ་ཐོག་འདྲེན་ལོ (༡༣༢༨)། །ཆུ་གཏེར་ ༤ ཕྲིས་པའི་ས་རྟ་ལོ། །བོད་རྒྱལ་ཁྲི་སྲོང་ལྡེ་བཙན་བལྟམས་ (༡༢༣༤)། །མཁའ་མིག་ ༢༠ ཞུས་པའི་ས་སྟག་ལོ། །སློབ་དཔོན་པད་མ་བོད་དུ་ཕེབས། །བསམ་ཡས་ལྷ་ཁང་རྨིང་བཏིང་ལོ་ (༡༢༡༤)། །༡༡ དྲག་སྦྱང་ས་གླང་དུན་རྩེའི་རྐྱེན། །ཁྲི་སྲོང་ཐུགས་ལ་གདོན་ཞུགས་ཏེ། །བསྟན་པའི་ཉི་མ་བསྣུབས་པའི་སྐབས། །རིག་འཛིན་མཁའ་འགྲོའི་ཚོགས་རྣམས་ཀྱིས། །གསང་གཏེར་ལྔ་དང་གཏེར་ཕྲན་གྲངས། །སྟོང་དང་བདུན་རྒྱ་གཟིམས་ནས་ཀྱང་། །ལི་ཤུ་ལ་སོགས་རིག་འཛིན་རྣམས། །གྲུབ་རྩལ་ཐོགས་མེད་མཁའ་སྤྱོད་གཤེགས་ (༡༢༠༣)། །༥༥ དབང་འབྱུང་ཞུས་པའི་ཤིང་སྤྲེལ་ལ། །པད་འབྱུང་སྲིན་ཡུལ་ཁ་གནོན་གཤེགས་ (༡༡༤༨)། །

རྒྱལ་བ་ ༢༤ ཞུས་པའི་ས་སྤྲེལ་ལ། །མུ་ཟི་འགོག་བཞེངས་སོག་སྟོན་ལ། །དྲང་སྲོང་ཆིག་རྫོགས་སྡོམ་པ་ཕོག །འདུལ་བ་རྒྱུད་དྲུག་གསུང་ནས་སླར། །མངོན་སུམ་བདེ་ཆེན་ཞིང་དུ་གཤེགས། །འདུལ་བསྟན་ཕྱི་དར་དབུ་ཚུགས་ལོ (༡༡༢༤)། །༡༣ འདོད་ཕྲི་ལྕགས་བྱར་གླང་དར་མས། །སྨོན་དབང་དམ་ཆོས་བསྣུབས་ནས་ལོ་ (༡༡༡༡)། །ཟླ་ ༥༡ འབྱུང་ཞུས་པའི་ཆུ་བྱི་ལ། །བླ་ཆེན་མུ་ཐུར་བལྟམས་ནས་ལོ (༡༠༦༠)། །༤༢ ཟུང་སྡེས་ཕྲིས་པའི་ཤིང་རྟ་ལོ། །བླ་ཆེན་ནམ་མཁའ་གཡུང་དྲུང་འཁྲུངས (༡༠༡༨)། །༢ ཐབས་ཤེས་ཞུས་པའི་མེ་སྤྲེལ་ལ། (ལ་ལས་གཤེན་ཀླུ་དགའ་རྗེ་བཙུན་ཁྲོ་ཚང་ལས་ཆུང་བར་བཤད་ཀྱང་། བླ་ཆེན་མུ་ཐུར་གྱིས་དངོས་སློབ་ལོ་སྟོན་རྡོ་རྗེ་དབང་ཕྱུག་གཤེན་གྱི་གཏེར་བདུད་ཡིན་ལ། མུ་ཐུར་གྱི་རྒྱུད་འཛིན་ལྔ་པ་གཉོས་ལག་དྲུག་ལ་རྗེ་བཙུན་དགོངས་ལོ་བཅུ་གཅིག་ལ་སྡོམ་པ་ཞུས་པའི་འདིར་ཤེས་སོ། མཆན།) སྟོང་རྒྱུང་རྣམ་རོལ་ཀླུ་དགའ་འཁྲུངས (༡༠༡༦)། །རྒྱན་ ༦ ཞུས་ཆུ་སྟག་གསང་འདུས་གར། །ཞུ་གཡས་ལེགས་པོ་འཁྲུངས་ནས་ལོ་ (༡༠༡༠)། །༧ རི་ཕྲི་ས་བྱར་དབུས་གཙང་གི །བན་བདུན་བླ་ཆེན་མུ་ཐུར་ལ། །སྡོམ་ནོད་ཆོས་འདུལ་ཕྱི་དར་ཚུགས (༡༠༠༣)། །༥ འབྱུང་བ་ཞུས་པའི་ཤིང་སྟག་ལོ། །སྤ་སྟོན་དཔལ་མཆོག་བཟང་པོ་འཁྲུངས་ (༩༩༨)། །༢ ཟུང་ཕྲི་མེ་འབྲུག་གྲུབ་པའི་དབང་། །རྗེ་བཙུན་ཁྲོ་ཚང་འབྲུག་ལྷ་བལྟམས (༩༩༦)། །༡ གཟུགས་ཕྲི་མེ་སྦྲུལ་གཤེན་ཀླུ་དགས། །འབྲིག་མཚམས་ཟབ་གཏེར་དངོས་གྲུབ་བརྙེས། །བོན་བསྟན་ཕྱི་དར་ཐོག་མའི་ལོ་་(༩༩༥)། །༡༠ ཕྱོགས་སྦྱངས་མེ་ཡོས་ཤམ་བྷ་ནས། །དུས་འཁོར་རྒྱ་གར་ཡུལ་བསྒྱུར་ལོ (༩༨༥)། །༦ དུས་ཕྲི་ཤིང་ཕག་ཀླུ་དབང་མཚན། །རྟག་གཟིགས་ཁྲོམ་པའི་རྒྱལ་གཤེན་ཕེབས (༩༧༩)། །༣ མེ་ཕྲིས་ས་ཕག་དམ་ཆོས་ཉིད། །ཕྱི་དར་འགོ་ཞེས་འབྲོམ་སྟོན་བཞེད་ (༩༧༦)། །༢ མིག་ཕྲི་ལྕགས་འབྲུག་རྗེ་འབྲུག་པས། །ཟར་སྟག་གཏེར་ཞལ་ཕྱེས་ནས་ལོ (༩༧༤)། །༨ ཀླུས་ཕྲི་ས་བྱིར་བྲུ་ཆེན་གཤེགས་ (༩༦༦)། །༡༠ འབྱོར་བ་ཞུས་པའི་ས་ཁྱི་ལོ། །དམུ་གཤེན་དམ་པ་རྒྱལ་ཚབ་འཁྲུངས (༩༥༦)། །༢༡ ཟླ་ཟུང་ཞུས་པའི་ལྕགས་སྤྲེལ་ལ། །རྨེའུ་སྟོན་ལྷ་རི་གཉེན་པོ་འཁྲུངས (༩༣༥)། །༤ མཚོས་ཕྲི་ཤིང་བྱིར་ཁུ་ཚ་བལྟམས (༩༣༡)། །༣ རྩེ་སྦྱངས་མེ་ཡོས་མེ་མཁའ་མཚོའི། །ལོ་རྫོགས་དུས་འཁོར་བོད་དུ་བསྒྱུར། །རབ་བྱུང་དང་པོ་ཞེས་གྲགས་ལོ (༩༢༨)། །དྲང་སྲོང་ ༧ ཞུས་པའི་ཤིང་བྱི་ལོ། །ཞུ་སྟོན་སྒྲོལ་བ་གཤེན་རྒྱལ་འཁྲུངས་ (༩༢༡)། །༢ ཐབས་ཤེས་སྦྱང་པའི་མེ་བྱི་ལོ། །བྲུ་ཤ་ཁྱུང་གི་རྒྱལ་མཚན་གྱིས། །མངོན་པ་མཛོད་ལ་ཏི་ཀ་བཏབ། །ཤིང་རྟའི་སྲོལ་ཆེན་བཙུག་ནས་ལོ་ (༩༡༩)། །༢ མིག་ཕྲི་ས་སྟག་ཚད་མེད་འོད། །རྣམ་རོལ་དམ་པ་དགོངས་མཛད་འཁྲུངས། །ཁུ་ཚས་སྤ་དྲོའི་གཏེར་བཞེས་ལོ (༩༡༧)། །༢ མིག་ཕྲི་ལྕགས་འབྲུག་མི་ལ་དང་། བྲུ་རྗེ་གཡུང་དྲུང་བླ་མ་འཁྲུངས (༩༡༥)། །

ཉི་ ༡༢ ཕྲི་ཆུ་འབྲུག་རྨེའུ་སྟོན་མཆོག །ཚུལ་ཁྲིམས་དཔལ་ཆེན་འཁྲུངས་ནས་ལོ (༩༠༣)། །༦ རྒྱན་ཞུས་ས་ཁྱིར་ཡར་མེ་བ། ཤེས་རབ་འོད་ཟེར་བལྟམས་ནས་ལོ (༨༩༧)། །༥ དབང་ཞུས་ (འདིར་མར་སྟོན་དང་ཞང་སྟོན་རབ་བྱུང་གཉིས་པའི་ཁོངས་སུ་འཁྲུངས་བར་བཤད་ཀྱང་། རབ་བྱུང་དང་པོའི་ཆུ་འབྲུག་ལ་འཁྲུངས་པའི་རྨེའུ་སྟོན་དཔལ་ཆེན་གྱི་དངོས་སློབ་ཡིན་པས་རབ་བྱུང་དང་པོར་ངེས་སོ། མཆན།) ཆུ་ཡོས་སྨན་གོང་བ། །མར་སྟོན་ཤེས་རབ་རྒྱལ་མཚན་འཁྲུངས (༨༩༢)། །༩ གཏེར་སྦྱང་ཆུ་བྱིར་བྲུ་ཤ་རྗེ། །གཡུང་དྲུང་བླ་མས་གཡས་རུ་ན། །དབེན་དགོན་བདེ་ཆེན་གླིང་བཏབ་ལོ་ (༨༨༣)། །༡ གཟུགས་ཕྲི་ཆུ་གླང་གསང་ཕུ་དང་། །ས་སྐྱའི་ཆོས་སྡེ་བཏབ་ནས་ལོ་ (༨༨༢)། །༢ མིག་ཕྲི་ཆུ་ཡོས་བར་ཐང་བ། །ཞང་སྟོན་ཚུལ་ཁྲིམས་བློ་ལྡན་འཁྲུངས (༨༨༠)། །༤ རྒྱ་མཚོ་ཞུས་པའི་ས་ལུག་ལོ། །རྨ་སྟོན་སྲོལ་འཛིན་སྐུ་བལྟམས་ལོ (༨༧༦)། །༧ ཐུབ་སྦྱང་མེ་སྟག་གཉེན་མཐིང་གིས། །གཙང་འཕྲང་ནུ་མའི་གཏེར་བཞེས་ལོ་ (༨༦༩)། །༡ གཟུགས་ཕྲི་རབ་བྱུང་གཉིས་པ་ཤར། །༥ མདའ་ཕྲིས་ཆུ་སྤྲེལ་ས་ཆེན་བལྟམས (༨༦༣)། །༢ ཟུང་ཕྲི་ཤིང་ཁྱིར་གཤེན་སྟོན་མཆོག །ནམ་མཁའ་རྒྱལ་མཚན་བལྟམས་ནས་ལོ (༨༦༡)། །༢ མིག་དབེན་མེ་བྱིར་དགོངས་མཛད་པ། །མཚན་དཔེའི་དཀྱིལ་འཁོར་བསྡུས་ནས་ལོ (༨༥༩)། །༧ རི་དམན་ཆུ་ལུག་གྲུབ་ཐོབ་མཆོག །བོན་ཞིག་ཁྱུང་ནག་བལྟམས་ནས་ལོ (༨༥༢)། །༥ དབང་ཞུས་ས་བྱིར་གྱེར་མི་བས། དང་ར་ཁྱུང་རྫོང་གཏེར་བཞེས་ལོ (༨༤༧)། །༤ མཚོ་དབེན་ཆུ་འབྲུག་གཞོད་སྟོན་གྱིས། །ཁམས་མཐིང་རྣམ་སྣང་གཏེར་བཞེས་དང་། །ལུང་བོན་ལྷ་གཉེན་བལྟམས་ནས་ལོ་ (༨༤༣)། །༨ ཀླུས་ཕྲིས་ལྕགས་ (ལ་ལས་ཤིང་ཡོས་བྱེད་པ་དེ་སུམ་སྟོན་ལྷ་འབུམ་གྱི་རྣམ་ཐར་རྒྱས་པ་ལས། འཇིག་རྟེན་སྒྲོན་མ་གཤེན་རབ་ལྟར། ལོ་ཡི་འགོ་བོ་བྱི་བ་ལ། ཡུམ་གྱི་ལྷུམས་སུ་སྲས་ཤིག་འཁྲུངས། ཞེས་སོ། །མཆན།) བྱིར་སུམ་སྟོན་རྗེ། །ཚུལ་ཁྲིམས་ལྷ་འབུམ་བལྟམས་ནས་ལོ་ (༨༣༥)། །༢ ཟུང་ཕྲི་ཆུ་སྟག་ས་པཎ་བལྟམས (༨༣༣)། །༡ ཟླས་སྦྱངས་ཆུ་ཡོས་ཞུ་གཡས་མཆོག །ཡེ་ཤེས་རིན་ཆེན་བལྟམས་ནས་ལོ་ (༨༣༢)། །༩ རྩ་ཕྲི་ཆུ་ཁྱིར་ཡར་མེ་བ། །མཚན་དཔེའི་བཀོད་པ་བསྡུས་ནས་ལོ (༨༢༣)། །༢ ཟུང་ཕྲི་ཤིང་སྟག་ཡར་མེ་བའི། །རྣམ་རོལ་གཡོར་པོ་མེ་དཔལ་བལྟམས་ (༨༢༡)། །༢ ཐབས་ཤེས་ཞུས་པའི་མེ་འབྲུག་ལོ། །གྲུབ་ཐོབ་གྷུ་རུ་རྣོན་རྩེ་འཁྲུངས་ (༨༡༩)། །༨ ཀླུ་ཕྲི་ཤིང་བྱིར་དབྱར་མོ་ཐང་། །གཉོས་རྒྱལ་སྨྲ་བའི་སེང་གེ་དང་། ཀརྨ་པཀྴི་བལྟམས་ནས་ལོ (༨༡༡)། །༣ མེ་ཕྲི་རབ་བྱུང་གསུམ་པ་ཤར (༨༠༨)། །༢༡ ཟླ་མིག་ཞུས་པའི་ས་བྱི་ལོ། །མེ་དཔལ་རྒྱལ་མཚན་དག་ཞིང་གཤེགས་ (༧༨༧)། །༧ ཐུབ་དམན་ཤིང་ལུག་དབྱིལ་སྟོན་མཆོག །དཔོན་གསས་ཁྱུང་རྒོད་རྩལ་འཁྲུངས་ལོ་ (༧༨༠)། །༡༧ རི་ཟླ་ཕྲིས་པའི་ཆུ་བྱི་ལོ། །ཀུན་མཁྱེན་ཡེ་ཤེས་བློ་གྲོས་འཁྲུངས་ (༧༦༣)། །

དུས་ ༦ ཕྲི་ས་རྟར་འ་ཞའི་གདུང་། འགྲོ་མགོན་བློ་གྲོས་རྒྱལ་མཚན་འཁྲུངས། །དབྱིལ་སྟོན་ཞལ་བཟང་གཏེར་བཞེས་ལོ་ (༧༥༧)། །༩ བུག་ཕྲི་རབ་བྱུང་བཞི་པ་ཤར (༧༤༨)། །༢༦ དུས་མིག་ཕྲིས་པའི་ཆུ་སྦྲུལ་ལོར། །ཀུན་མཁྱེན་ཡེ་ཤེས་བློ་གྲོས་ཀྱིས། །དར་སྡིངས་གསེར་སྒོ་ཁྲ་མོ་བཏབ (༧༢༢)། །༦ རོ་ཕྲི་ས་ཕག་བྲུ་འདུལ་བ་ (༧༡༦)། །༣ མེ་ཕྲི་ཆུ་སྟག་རྒྱལ་བ་འཁྲུངས (༧༡༣)། །༨ བཀྲ་ཤིས་ཞུས་པའི་ལྕགས་ཁྱི་ལོར། །བོན་ཞིག་གཡུང་དྲུང་གླིང་པ་ཡིས། །སྤ་དྲོ་སྟག་ཚང་ཟབ་གཏེར་བཞེས་ (༧༠༥)། །༣ མེ་ཞུས་ཆུ་གླང་ས་སྐྱ་བས། །བོད་ཁམས་དབང་ལ་བསྒྱུར་ནས་ལོ (༧༠༢)། །༡༠ ཕྱོགས་དབེན་ཆུ་ཕག་འགྲོ་བའི་མགོན། །འ་ཞ་བློ་གྲོས་འདིར་སྣང་བསྡུས (༦༩༢)། །༤ མཚོ་དམན་རབ་བྱུང་ལྔ་པ་ཤར (༦༨༨)། །༡ ཟླ་ཕྲིས་ས་འབྲུག་བྲུ་བསོད་རྒྱལ་ (༦༨༧)། །༩ རྩ་དམན་མེ་གླང་བསོད་བློ་བལྟམས་ (༦༧༨)། །༡༣ འདོད་ཕྲི་ལྕགས་སྟག་བྲུ་རྒྱལ་གཤེགས (༦༦༥)། །རི་པ་འབྲུག་གསས་བལྟམས་ནས་ལོ་ (༦༦༥)། །༡༡ དྲག་སྦྱངས་ལྕགས་གླང་ཁོད་པོ་ཡིས། །སྦ་ཞབས་བྲག་ནས་གཏེར་བཞེས་ལོ (༦༥༤)། །

དུས་མིག་ ༢༦ བསལ་བའི་མེ་ཡོས་ཏེ། །རབ་བྱུང་དྲུག་པའི་ཐོག་མ་ཤར་ (༦༢༨)། །༡ གཟུགས་ཕྲི་ས་འབྲུག་ཁྱུང་རང་གྲོལ། །བླ་མ་རྒྱལ་མཚན་བལྟམས་ནས་ལོ (༦༢༧)། །༢ ཟུང་སྦྱངས་ལྕགས་རྟར་གནས་བརྒྱའི་གཙོ། །བོན་རི་ཆེན་པོ་གནས་སྒོ་ཕྱེས། །གླང་ཞིག་རྒྱལ་བློ་སྐུ་འཁྲུངས་ལོ (༦༢༥)། །༡༡ དྲག་སྦྱངས་ལྕགས་འབྲུག་བསོད་བློ་གཤེགས (༦༡༤)། །༤ མཚོ་ཕྲི་ཤིང་བྱར་རོང་སྟོན་པ། །ཤེས་བྱ་ཀུན་རིག་བལྟམས་ནས་ལོ (༦༡༠)། །༡༡ དྲག་སྦྱངས་མེ་སྤྲེལ་སྨྲ་བའི་སེང་། །རྐང་གཉིས་ཟོལ་བསྟན་མཉམ་མེད་པ། །ཤེས་རབ་རྒྱལ་མཚན་འཁྲུངས་ནས་ལོ་ (༥༩༩)། །༡ གཟུགས་ཕྲི་མེ་བྱར་བློ་བཟང་གྲགས (༥༩༨)། །༣ མེ་ཕྲི་ལྕགས་བྱིར་བློ་ལྡན་སྙིང་། །དམུ་གཤེན་ཉི་མ་རྒྱལ་མཚན་དང་། །རྒྱལ་ཚབ་རིན་རྒྱལ་བལྟམས་ནས་ལོ (༥༩༥)། །༡༩ གཏེར་གཟུགས་ཞུས་པའི་ས་ལུག་ལོ། །ཁྱུང་པོ་བློ་གྲོས་རྒྱལ་མཚན་གྱིས། །བོན་གྱི་རྒྱལ་རབས་བརྩམས་ནས་ལོ (༥༧༦)། །༨ ཀླུ་ཕྲི་རབ་བྱུང་བདུན་པ་ཤར་ (༥༦༨)། །༡༨ སྐྱོན་བསལ་ཤིང་བྱར་མཉམ་མེད་པས། །བཀྲ་ཤིས་སྨན་རིའི་དགོན་བཏབ་ལོ (༥༥༠)། ༡ ཟླ་ཕྲི་མེ་ཁྱིར་བློ་ལྡན་གཤེགས། །༣ མེ་ཕྲི་ས་གླང་གཙོང་ཁ་པས། །ཆོས་སྡེ་དགའ་ལྡན་བཏབ་ནས་ལོ (༥༤༦)། །༦ རྒྱན་ཕྲི་ཤིང་ལུག་མཉམ་མེད་པས། །རིན་ཆེན་རྒྱལ་མཚན་གདན་སར་བཀོད། །དབྱར་ཐའི་ཚེས་བརྒྱད་རྟག་གཟིགས་སུ། །རྒྱལ་བའི་རྒྱལ་ཚབ་ཕེབས་ནས་ལོ་ (༥༤༠)། །༡ ཟླས་ཕྲི་མེ་སྤྲེལ་འབྲས་སྤུངས་དང་ (༥༣༩)། །༣ མེ་ཕྲི་ས་ཕག་སེར་བཏབ་ལོ་ (༤༣༦)། །༡༠ ཕྱོགས་ཕྲི་ས་བྱར་ངོར་དགོན་བཏབ (༥༢༦)། །༡༧ རི་ཟླས་དབེན་པའི་མེ་སྟག་ལོ། །ནམ་མཁའ་ཡེ་ཤེས་གསེར་ཁྲིར་ཕེབས (༥༠༩)། །༡ གཟུགས་ཕྲི་རབ་བྱུང་བརྒྱད་པ་ཤར། །དགེ་འདུན་གྲུབ་པས་བཀྲས་ལྷུན་བཏབ། །ཕུག་པའི་ཞལ་ལུང་པད་དཀར་བརྩམས (༥༠༨)། །༢ མིག་སྦྱང་ས་སྦྲུལ་སྐྱེད་ཚལ་བཏབ (༥༠༦)། །༡༥ ཚེས་ཕྲི་ཤིང་སྤྲེལ་ཚེ་དབང་སྤྲུལ། །ཀུན་བཟང་རྒྱལ་མཚན་གདན་སར་འཁོད་ (༤༩༡)། །༡༡ དྲག་ཕྲི་ཤིང་ལུག་དང་ར་བ། །གྲུབ་ཐོབ་ཤེས་རབ་རིན་ཆེན་འཁྲུངས་ (༤༨༠)། །༡༠ ཕྱོགས་ཕྲི་ཤིང་སྦྲུལ་སྟོང་རྒྱུང་གར། །རིན་ཆེན་རྒྱལ་མཚན་གདན་སར་འཁོད་ (༤༧༠)། །༢༢ ཟུང་མིག་ཕྲིས་པས་རབ་དགུ་ཤར་ (༤༤༨) ། །༤ མཚོ་ཕྲིས་ལྕགས་ལུག་ཚེ་དབང་གར། །ཚུལ་ཁྲིམས་རྒྱལ་མཚན་གདན་སར་འཁོད་ (༤༤༤)། །༡༦ མི་བདག་ཞུས་པའི་མེ་ཕག་ལོ། སློབ་དཔོན་བསྟན་པ་འོད་ཟེར་འཁྲུངས (༤༢༨)། །༥ འབྱུང་བས་ཕྲིས་པའི་ཆུ་འབྲུག་ལོ། །སྟག་སྤྲུལ་བསོད་ནམས་ཡེ་ཤེས་འཁོད་ (༤༢༣)། །༣༡ ཟླ་ཡོན་ཞུས་པའི་ཆུ་ཕག་ལོ། །བྱ་དུར་ཉི་མ་འོད་ཟེར་འཁྲུངས (༣༩༢)། །༤ ཆུ་ཕྲིས་རབ་བྱུང་བཅུ་པ་ཤར་ (༣༨༨)། །ཀླུ་ ༨ ཕྲི་ཤིང་ཕག་གཡུ་ལོའི་སྤྲུལ། །བསོད་ནམས་གཡུང་དྲུང་གསེར་ཁྲིར་ཕེབས་ (༣༨༠)། །༡༢ ཁྱིམ་ཕྲི་མེ་ཕག་མཁས་གྲུབ་མཆོག །བན་ཙ་རྒྱལ་བ་འོད་ཟེར་བལྟམས (༣༦༨)། །༡༡ འདོད་ཕྲི་ལྕགས་བྱིར་དྲན་པའི་སྤྲུལ། །དགེ་བཤེས་གཡུང་དྲུང་ཡེ་ཤེས་འཁྲུངས (༣༥༧)། །༡༠ ཕྱོགས་དམན་ལྕགས་ཁྱིར་འབྲུག་གསས་གར། ཤེ་ཙུ་དྲུང་མུ་གསེར་ཁྲིར་ཕེབས (༣༤༧)། །༧ རིས་ཕྲི་མེ་སྦྲུལ་གོང་ས་ཆེ། །རྒྱལ་དབང་ལྔ་པ་ཆེན་པོ་འཁྲུངས་ (༣༤༠)། །

འབྱོར་དབེན་ ༡༠ རབ་བྱུང་དྲག་པོ་ཤར་ (༣༣༠)། །༡༤ ཡིད་ཕྲི་ལྕཊ་སྦྲུལ་གོ་ཤྲཱི་བས། །བོད་ཁམས་དབང་དུ་བསྡུས་ནས་ལོ་ (༣༡༦)། །༡ གཟུཊ་ཕྲི་ཆུ་རྟར་གོང་སར་ཕུལ་ (༣༡༥)། །༥ མདས་ཕྲི་མེ་ཕག་ཁོད་སྤུངས་དངོས། །ཤེས་རབ་འོད་ཟེར་གསེར་ཁྲིར་ཕེབས་ (༣༡༠)། །༡༥ ཚེས་ཕྲི་ཆུ་སྟག་སྟོང་རྒྱུང་གར། །ཕྱ་བླ་གཡུང་རྒྱན་གསེར་ཁྲིར་ཕེབས་ (༢༩༥)། །༣ མེས་ཕྲི་ཤིང་སྦྲུལ་རྒྱལ་ཁམས་པ། །རྣལ་འབྱོར་ནམ་མཁའ་ལྷུན་གྲུབ་བལྟམས་ (༢༩༢)། །༡༢ ཉི་ཕྲི་མེ་སྦྲུལ་ཁྲི་ལྡེ་འོད། །ཕུལ་དུ་ཤེས་རབ་བློ་གྲོས་འཁོད་ (༢༨༠)། །༩ གཏེར་ཞུས་མེ་སྟག་ཙོ་མིན་གྱེར། །ཤེས་རབ་འོད་ཟེར་གསེར་ཁྲིར་ཕེབས་ (༢༧༡)། །༡ གཟུགས་དམན་རབ་བྱུང་ཉི་མ་ཤར (༢༧༠)། །བེེ་དཀར་རྩིས་འགོ་དེ་ནས་བཟུང་། །༤ མཚོ་ཕྲིས་ལྕགས་ལུག་བསམ་ལེགས་སྤྲུལ། །སྐམ་ཞིག་ཉི་མ་ལྷུན་གྲུབ་བལྟམས་ (༢༦༦)། །༦ དུས་ཕྲི་མེ་གླང་རྨ་ལོའི་སྤྲུལ། །གཙུག་ཕུད་འོད་ཟེར་གསེར་ཁྲིར་ཕེབས་ (༢༦༠)། །༣ མེས་ཕྲི་ལྕགས་འབྲུག་ཀུན་གྲོལ་གྲགས་ (༢༥༧)། །༣ མེས་ཕྲི་ཆུ་ལུག་འཆི་མེད་གཙུག །ལྷ་རྟོགས་ལྷུན་གྲུབ་དབང་ལྡན་འཁྲུངས་ (༢༥༤)། །༢ མིག་ཕྲི་ཤིང་བྱར་སངས་གླིང་འཁྲུངས་ (༢༥༢)། །༡ ཟླས་ཕྲི་མེ་ཁྱིར་ཉི་འོད་གཟུགས། །མཁས་མཆོག་གཡུང་ཚུལ་གསེར་ཁྲིར་ཕེབས་ (༢༤༡)། །༡༦ རྒྱལ་ཕྲི་ཆུ་སྟག་ཏིང་གསས་སྤྲུལ། །རིན་ཆེན་འོད་ཟེར་གསེར་ཁྲིར་ཕེབས (༢༣༥)། །༡༣ འདོད་ཕྲི་ཤིང་ཡོས་འདོད་འགྱུར་དངོས། །རིན་ཆེན་ལྷུན་གྲུབ་གསེར་ཁྲིར་ཕེབས་ (༢༢༢)། །༡༢ ཁྱིམ་ཕྲི་རབ་བྱུང་འདོད་པ་ཤར་ (༢༡༠)། ༡ གཟུགས་ཕྲི་ས་འབྲུག་ལྷུན་དབང་གིས། །སོག་དགོན་ནོར་བུའི་གླིང་བཏབ་ལོ (༢༠༩)། །༩ བུ་ག་ཕྲིས་པའི་མེ་གླང་ལོ། །གཤེན་སྟོན་མི་འགྱུར་གཙུག་དབང་བལྟམས་ (༢༠༠)། །༣ མེས་ཕྲི་ལྕགས་འབྲུག་དམུ་ཚའི་སྤྲུལ། །ཤེས་རབ་བསྟན་འཛིན་གསེར་ཁྲིར་འཁོད་ (༡༩༧)། །༡༠ ཕྱོགས་ཕྲི་ལྕགས་སྟག་དྲན་པའི་གར། །སྤྱང་སྤྲུལ་ནམ་མཁའ་རྒྱལ་མཚན་འཁྲུངས་ (༡༨༧)། །༦ དུས་ཕྲི་མེ་སྤྲེལ་ཚེ་དབང་གསུངས། །ཤེས་རབ་དབང་རྒྱལ་གསེར་ཁྲིར་འཁོད་ (༡༨༡)། །༧ རིས་ཕྲི་ཆུ་ཡོས་ཚེ་དབང་གར། །གཤེན་མཁས་ཚུལ་ཁྲིམས་རྒྱལ་མཚན་འཁྲུངས་ (༡༧༤)། །༡ གཟུགས་སྦྱང་ཤིང་འབྲུག་སྟོང་རྒྱུང་གར། །དབྲ་སྟོན་ཤེས་རབ་དགོངས་རྒྱལ་བལྟམས (༡༧༣)། །༥ འབྱུང་དམན་ས་བྱར་དྲང་སྲོང་རྒྱལ། །གཡུང་དྲུང་དབང་རྒྱལ་གསེར་ཁྲིར་ཕེབས་ (༡༦༨)། །

ཐུབ་ ༧ ཕྲི་མེ་འབྲུག་རྒྱལ་ཀུན་གཟུགས། །སྣང་སྟོན་ཟླ་བ་རྒྱལ་མཚན་མཆོག །ལྷོ་གླིང་བསྟན་འགྲོའི་དཔལ་ཤར་ལོ (༡༦༡)། །༥ འབྱུང་ཕྲི་ལྕགས་བྱར་གྲུབ་པའི་དབང་། །བསྟན་འཛིན་རིན་ཆེན་བལྟམས་ནས་ལོ (༡༥༦)། །༣ མེ་དམན་ཤིང་བྱིར་གཤེན་མཁས་ཀྱིས། །རྩིས་གསར་རྣམ་དག་མཛད་ནས་ལོ་ (༡༥༣)། །༡ གཟུགས་དམན་ཤིང་གླང་འ་ཞའི་སྤྲུལ། །ཕུན་ཚོགས་རྣམ་རྒྱལ་གསེར་ཁྲིར་འཁོད་ (༡༥༢)། །༢ མིག་ཕྲི་རབ་བྱུང་མ་ནུ་ཤར་ (༡༥༠)། །༣ མེས་ཕྲི་ལྕགས་རྟར་དབྲ་སྟོན་མཆོག །ཤེས་རབ་དགོངས་རྒྱལ་གསེར་ཁྲིར་ཕེབས་ (༡༤༧)། །༣ མེ་ཕྲི་ཆུ་བྱར་ཚེ་དབང་དངོས། །སྐམ་ཞིག་ཉི་མ་བསྟན་འཛིན་འཁྲུངས་ (༡༤༤)། །༡ འོད་དཀར་ཞུས་པའི་ཤིང་ཁྱི་ལོ། །བླ་ཁྲི་རྒྱལ་བ་གཡུང་དྲུང་བལྟམས་ (༡༤༣)། །༡ ཟླ་ཕྲི་ཤིང་ཕག་བསོད་བློ་ཡིས། །རྩིས་གཞུང་རྟ་བདུན་དབང་པོ་གསུངས་ (༡༤༢)། །༡ཟླ་སྦྱང་མེ་བྱར་གྲུབ་པའི་དབང་། །འཇམ་དཔལ་ཟིལ་གནོན་བཞད་ནས་ལོ་ (༡༤༡)། །༡༢ ཉི་ཕྲི་ས་བྱི་རྣམ་འོད་འཁྲུངས་ (༡༢༩)། །༥ འབྱུང་ཕྲི་ཆུ་སྦྲུལ་སྟག་མེ་འབར། །དབལ་འབར་སྟག་སླག་ཅན་འཁྲུངས་ལོ་ (༡༢༤)། །༡ ཟླ་ཞུས་ཤིང་རྟར་འོད་ཡུག་མདོར། །སྣང་སྟོན་ཟླ་བ་རྒྱལ་མཚན་གྱིས། །མདོ་སྔགས་རྒྱལ་མཚན་བཙུག་ནས་ལོ (༡༢༣)། །༢ མིག་ཕྲི་མེ་སྤྲེལ་ཉི་མའི་དབང་། །གོང་མའི་གསེར་ཁྲིར་མངའ་གསོལ་ལོ་ (༡༢༡)། །༡ གཟུགས་ཕྲི་མེ་བྱར་ཀླུ་ཕུག་དང་། །ཨ་དཀར་དགོན་གཉིས་རྨེང་བཏིང་ལོ་ (༡༢༠)། །ཟླས་ ༡ ཕྲི་ས་ཁྱིར་ཤེས་གཡུང་འཁྲུངས་ (༡༡༩)། །རྩེ་ ༣ ཕྲི་ཆུ་གླང་བསྐལ་ཉི་བལྟམས་ (༡༡༦)། །གཟུགས་ ༡ ཕྲི་ཆུ་སྟག་ཉི་བསྟན་པས། །ངོ་མཚར་འབུམ་ལྡན་རྩིས་འགོ་བཟུང་། །གྲུབ་དབང་སྨོན་ལམ་རྒྱལ་མཚན་འཁྲུངས་ (༡༡༥)། །༢ མིག་ཕྲི་ཤིང་འབྲུག་གཡུང་གླིང་དུ། །ལུང་རིག་དབྱར་རྔ་བསྒྲགས་ནས་ལོ་ (༡༡༣)། །༣ མེས་ཕྲི་མེ་ལུག་ནམ་བཟང་པས། །གཡུང་དྲུང་རབ་བརྟན་གླིང་བཏབ་ལོ་ (༡༡༠)། །༦ རོས་ཕྲི་ཆུ་གླང་གྲུབ་དབང་མཆོག །ཉི་མ་གྲགས་པ་འཁྲུངས་ནས་ལོ་ (༡༠༤)། །༡ གཟུགས་ཕྲི་ཤིང་སྟག་ཉི་འབུམ་འཁྲུངས་ (༡༠༣)། །༢ མིག་ཕྲི་མེ་འབྲུག་ཕུན་དབང་བལྟམས་ (༡༠༡)། །

རྩེ་མོ་ ༣ ཞུས་པའི་ས་ལུག་ལོ། །ཤར་རྫ་བཀྲ་ཤིས་རྒྱལ་མཚན་བལྟམས་ (༩༨)། །གཡུ་རིའི་ཁོག་ཏུ་ཚེ་དབང་གི །རྣམ་རོལ་ཚུལ་ཁྲིམས་བློ་གྲོས་འཁྲུངས། །༡ གཟུགས་ཕྲི་ལྕགས་བྱིར་སྨྲ་བའི་དབང་། །ཡོངས་འཛིན་བློ་གྲོས་རྒྱ་མཚོ་འཁྲུངས་ (༩༧)།  །༡ ཟླ་ཕྲི་ལྕགས་བྱར་གཡུང་ཤེས་འཁྲུངས་ (༩༦)། །༡ གཟུགས་ཕྲི་ཆུ་ཁྱིར་སྣང་སྟོན་རྗེ། །རྟག་གཟིགས་རྒྱལ་ཚབ་ཕེབས་ནས་ལོ་ (༩༥)། །༢ ཟུང་ཕྲི་ཤིང་བྱིར་བསོད་གཡུང་པས། །ཕུར་དགོན་གཡུང་དྲུང་འོད་ཚལ་བཏབ། །ཨུར་བླ་རྒྱལ་བ་ཚུལ་ཁྲིམས་བལྟམས་ (༩༣)། །༢ ཟུང་ཕྲི་མེ་སྟག་གྲུབ་པའི་དབང་། །བཟོད་པ་རྒྱལ་མཚན་བལྟམས་ནས་ལོ་ (༩༡)། །༡ ཟླས་སྦྱང་རབ་བྱུང་ཚེས་ཤར་ལོ་ (༩༠)། །༡ གཟུགས་དབེན་ས་འབྲུག་མཁས་གྲུབ་དབང་། །གཡུང་དྲུང་ཚུལ་ཁྲིམས་འཁྲུངས་ནས་ལོ་ (༨༩)། །ཁྱུང་ནག་རྒྱལ་བ་བསྟན་འཛིན་གྱིས། །ལུང་དཀར་རིན་ཆེན་གླིང་བཏབ་ལོ (༨༩)། །༥ མདས་སྦྱངས་ཆུ་བྱར་འགྲོ་མགོན་གྱིས། །མཁར་དགོན་བདེ་ཆེན་གླིང་བཏབ་ལོ་ (༨༤)། །༣ རྩེ་དབེན་མེ་བྱིར་རྒྱལ་བ་གཡུང་། །ཕུན་ཚོགས་བློ་གྲོས་བལྟམས་ནས་ལོ་ (༨༡)། །༡ གཟུགས་ཕྲི་མེ་གླང་ཀམ་ཉི་རྒྱལ་ (༨༠)། །༢ མིག་ཕྲིས་ས་ཡོས་སྨྲ་བའི་དབང་། །མཁས་གྲུབ་ལུང་རྟོགས་རྒྱ་མཚོ་འཁྲུངས་ (༧༨)། །༡ འོད་དཀར་ཞུས་པའི་ལྕགས་འབྲུག་ལོ། །གྲུབ་དབང་གཡུང་དྲུང་ཚུལ་ཁྲིམས་འཁྲུངས་ (༧༧)། །༢ ཟུང་དབེན་ཆུ་རྟར་རྒྱལ་ཀུན་གྱི། །འདུས་ཞལ་ཤེས་རབ་བློ་ལྡན་མཆོག །མཚན་དཀྱིལ་ཉིན་བྱེད་ཤར་ནས་ལོ་ (༧༥)། །༡ གཟུགས་ཕྲི་ཆུ་ལུག་སྣང་གསལ་བལྟམས་ (༧༤)། །༣ རྩེ་དབེན་མེ་ཁྱིར་གྲུབ་དབང་མཆོག །ཤེས་རབ་ཕུན་ཚོགས་བློ་གྲོས་བལྟམས་ (༧༡)། །༦ དུས་སྦྱངས་ཆུ་འབྲུག་སྤ་སྟོན་རྗེ། །གཡུང་དྲུང་བསྟན་པ་འབྲུག་གྲགས་བལྟམས་ (༦༥)། །༡ གཟུགས་ཕྲི་ཆུ་སྦྲུལ་གུས་ཞབས་པ། །རྣམ་སྨིན་ཉིང་མཚམས་སྦྱར་བའི་ལོ་ (༦༤)། །ཤེལ་སྟོན་གཡུང་དྲུང་རྒྱལ་མཚན་འཁྲུངས། །༢ མིག་ཕྲི་ཤིང་ལུག་གྲུབ་པའི་དབང་། །འགྲུ་སྒོམ་ཚུལ་ཁྲིམས་རྒྱལ་མཚན་བལྟམས་ (༦༢)། །༡ གཟུགས་ཕྲི་མེ་སྤྲེལ་སྣང་སྟོན་མཆོག །ནམ་མཁའ་བློ་གྲོས་བལྟམས་ནས་ལོ་ (༦༡)། །༡ ཟླ་ཕྲི་མེ་བྱར་མཁས་གྲུབ་དབང་། །འཇིགས་མེད་གཡུང་དྲུང་རྒྱལ་མཚན་འཁྲུངས་ (༦༠)། །༣ ཡོན་ཏན་ཞུས་པའི་ལྕགས་བྱི་ལོ། །ཐེག་མཆོག་མི་འགྱུར་སྙིང་པོ་འཁྲུངས་ (༥༧)། །༤ ཆུ་སྦྱངས་ཤིང་འབྲུག་དྲན་པའི་གར། །གཤེན་བླ་འཛམ་གླིང་དབང་འདུས་འཁྲུངས་ (༥༣)། །༡ ཟླ་ཕྲི་ཤིང་སྦྲུལ་སྣང་དགོན་བཏབ་ (༥༢)། །

ཟླ་ ༡ དམན་མེ་རྟར་ཤེར་བློ་མཆོག །གོང་མའི་གསེར་ཁྲིར་མངའ་གསོལ་ལོ་ (༥༡)། །༡ གཟུགས་སྦྱངས་མེ་ལུག་ཚེ་དབང་གར། །རྟོགས་ལྡན་དྲི་མེད་གཡུང་དྲུང་འཁྲུངས་ (༥༠)། །༩རྩ་དམན་མེ་འབྲུག་ཨར་རྨད་དུ། །ལི་ཤུའི་རྣམ་རོལ་གཡུང་ཚུལ་པས། །གཡུང་དྲུང་བདེན་ཆེན་གླིང་བཏབ་ལོ་ (༤༡)། །༦ རོ་ཕྲི་ཆུ་ཁྱིར་ཤེར་བློ་བས། །གཤེན་རྩིས་ཆུ་ཕག་འདས་ལོ་སྤོས། །སྣང་གསལ་མེ་ལོང་གསར་བསྐྲུན་ལོ་ (༣༥)། །༥ འབྱུང་ཕྲི་རབ་བྱུང་རྒྱལ་པོ་ཤར་ (༣༠)། །༩ བུག་ཕྲི་མེ་བྱར་འཇིགས་མེད་པས། །མདོ་སྔགས་གྲགས་རྒྱས་གླིང་བཏབ་ལོ་ (༢༡)། །༡༦ མི་བདག་ཞུས་པའི་དགའ་བ་ཞེས། །ཆུ་ཕོ་འབྲུག་གི་ལོ་འདི་ཡན། །རྒྱལ་བའི་སྐུ་བསྟན་མི་ལོའི་གྲངས། །ཆིག་ཁྲི་གསུང་བསྟན་བདུན་སྟོང་དང་། །དགུ་བརྒྱ་རེ་བརྒྱད་འདས་པའོ། །

དེ་ཡི་མཁའ་ཐིག་སྟོང་དབྱིངས་ཟླ་ ༡༠༠༠༠། །ཕྲིས་ལྷག་མ་འོངས་གསུང་བསྟན་འཕྲོ། །འདི་མན་ཉིས་སྟོང་སོ་གཉིས་ལུས། །ཆུ་མོ་ལུག་ལ་མཐར་ཕྱིན་འགྱུར། །དེ་རྗེས་ཤིང་ཕོ་སྤྲེལ་ནས་བཟུང་། །ཐུགས་བསྟན་མི་ལོ་ཆིག་ཁྲི་འབྱུང་། །ཆུ་མོ་ཕག་ལ་མཐར་ཕྱིན་འགྱུར། །དེ་རྗེས་འཆི་མེད་བྱམས་ལྡན་སོགས། །མཆོག་སྤྲུལ་དགུ་བརྒྱ་གོ་བཞི་ཡི། །སྐུ་གསུང་ཐུགས་བསྟན་རིམ་གྱིས་འབྱུང་། དེ་ནས་རེ་ཞིག་འདིར་སྣང་གི །བཀོད་པ་བོན་ཉིད་ཀློང་དུ་བསྡུ། །དེ་འོག་མུན་བསྐལ་དྲུག་ཅུ་འབྱུང་། །དེ་ནས་སྙན་པ་ཆེན་པོ་ཡི། །བསྐལ་པར་སངས་རྒྱས་ཆིག་ཁྲི་འབྱོན། དེ་འོག་མུན་བསྐལ་བརྒྱད་ཁྲི་འབྱུང་། །དེ་ནས་ལེགས་བཀྲམ་བསྐལ་པ་ལ། །འདྲེན་པའི་སངས་རྒྱས་ཆིག་ཁྲི་འབྱོན། །དེ་འོག་མུན་བསྐལ་སུམ་བརྒྱ་འབྱུང་། །དེ་ནས་ཡོན་ཏན་བཀོད་པ་ལ། །འདྲེན་སྟོན་སངས་རྒྱས་བརྒྱད་ཁྲི་འབྱོན། །དེ་འོག་སྒྲོན་མུན་ཇི་སྙེད་པ། །འབྱུང་ཡང་བརྗོད་ཀྱིས་ག་ལ་ལང་། །

གཞན་ཡང་ཆོས་བསྟན་འབྱུང་བའི་ཚད། །རབ་རྒྱལ་ཆུ་འབྲུག་འདི་ཡན་ལ། །འབྲས་དུས་ལྔ་བརྒྱ་ཕྲག་གསུམ་དང་། །སྒྲུབ་དུས་ལྔ་བརྒྱ་ཕྲག་གཉིས་དང་། །སུམ་བརྒྱ་སོ་གཉིས་འདས་པའོ། །མ་འོངས་སྒྲུབ་འཕྲོ་བརྒྱ་རེ་བརྒྱད། །ལུང་དུས་ལྔ་བརྒྱ་ཕྲག་གསུམ་དང་། །རྟགས་ཙམ་འཛིན་པ་ལྔ་བརྒྱ་བཅས། །ཉིས་སྟོང་ཆིག་བརྒྱ་རེ་བརྒྱད་དམ། །བརྒྱད་བརྒྱ་ཉི་ཤུ་བཞུགས་འདོད་ན། །ཆིག་སྟོང་བཞི་བརྒྱ་ཉེར་དགུ་ནས། ཐུབ་པའི་བསྟན་པ་མཐར་ཕྱིན་འགྱུར། །

 སྨྲས་པ། ལེགས་ལེགས་ཉི་མའི་དགོངས་བཞེད་ནོར་བུའི་མཚོར། །ལེགས་ལེགས་བསམ་སྦྱོར་དག་པའི་གཟིངས་དྲངས་ཏེ། །ལེགས་ལེགས་བསྟན་རྩིས་བསམ་འཕེལ་ཕྲེང་བ་བླང་། །ལེགས་ལེགས་བསྐལ་བཟང་མགུལ་གྱི་རྒྱན་དུ་སྒྲོན། །རྣམ་དཀར་འདི་སོགས་རྣམ་ཀུན་རབ་བསགས་དགེ  །རྣམ་མང་འགྲོ་ཀུན་རྣམ་བྱང་འཐོབ་ཕྱིར་བསྔོ། །རྣམ་ཐར་འདི་ཡང་རྣམ་འདྲེན་རྒྱལ་བའི་བསྟན། །རྣམ་ཀུན་ཕྱོགས་ལས་རྣམ་པར་རྒྱལ་གྱུར་ཅིག །

 ཅེས་པ་འདི་ཡང་མཎ་བཙུན་ཤེས་རབ་ཕུན་ཚོགས་ནས་བསྐུལ་ངོར་རྩིས་གཞུང་ནོར་བུའི་ཁང་བཟང་གི་དབུ་འཆད་ཚུལ་དུ་ཚུལ་རྒྱན་པས་མཁན་ཆེན་ཉི་མའི་བསྟན་རྩིས་འདས་ལོ་ཆུ་འབྲུག་ལོ་གསར་སྤོ་བགྱིས་པ་འདི་ཡང་གཤེན་བསྟན་མཛེས་པའི་རྒྱན་དུ་གྱུར་ཅིག །འབྱུང་ལྡན་སུམ་བརྒྱ་དང་གཅིག་གི་ས་འབྲུག་རྒྱལ་ཟླའི་དམར་ཕྱོགས་དགའ་བ་གསུམ་པའི་ཚེས་ལ། མུ་ཙུག་སྨར་རོ།། །།